News Update: สหรัฐฯ จ้างงานแย่กว่าคาด ไม่กระทบ Fed นักวิเคราะห์เชื่อเห็น QE Tapering ตามเดิม หลังจ้างงาน ก.ย. แย่สุดรอบปี เพิ่ม 1.9 แสน จากคาด 5 แสน - FINNOMENA
สหรัฐฯ เผยตัวเลขการจ้างงานแย่สุดในรอบปี ส่งสัญญาณการฟื้นตัวของตลาดแรงงานไม่เป็นไปตามคาด และอาจส่งผลต่อการตัดสินใจ QE Tapering ของ Fed ก่อนสิ้นปีนี้
11 ต.ค. 2564

สหรัฐฯ เผยตัวเลขการจ้างงานแย่สุดในรอบปี ส่งสัญญาณการฟื้นตัวของตลาดแรงงานไม่เป็นไปตามคาด และอาจส่งผลต่อการตัดสินใจ QE Tapering ของ Fed ก่อนสิ้นปีนี้
กระทรวงแรงงานสหรัฐฯ รายงาน ตัวเลขการจ้างงานนอกภาคการเกษตรเดือน ก.ย. เพิ่มขึ้นเพียง 194,000 ตำแหน่ง ลดลงจากเดือน ส.ค. ที่ 366,000 ตำแหน่ง และต่ำกว่าที่นักวิเคราะห์คาดการณ์ที่ 500,000 ตำแหน่ง
อัตราการว่างงานลดลงสู่ระดับ 4.8% ต่ำสุดนับตั้งแต่ ก.พ. 2020 โดยลดลดจากเดือน ส.ค. ที่ 5.2% และต่ำกว่าที่นักวิเคราะห์คาดการณ์ที่ 5.1%
ในขณะที่ รายได้เฉลี่ยต่อชั่วโมงเพิ่มขึ้น 0.6% สูงกว่าตัวเลขคาดการณ์ที่ 0.4% ชี้ให้เห็นว่าบริษัทต่างๆ พยายามดึงดูดแรงงานโดยการเสนอค่าจ้างที่สูงขึ้น
ตัวเลขการจ้างงานที่ซบเซาติดกันหลายเดือนบ่งชี้ว่า คนจำนวนมากยังไม่กลับมาทำงาน แต่นักวิเคราะห์เชื่อว่าการกลับมาเปิดโรงเรียน การสิ้นสุดสวัสดิการว่างงาน และการเพิ่มขึ้นของค่าจ้าง จะทำให้ผู้คนเริ่มทยอยกลับมาทำงาน และนำไปสู่ตัวเลขการจ้างงานที่สูงขึ้นในเดือนต่อๆ ไป
นักเศรษฐศาสตร์จาก Bloomberg กล่าวว่า รายงานการจ้างงานในเดือน ก.ย. ได้สร้างความไม่เชื่อมั่นเกี่ยวกับการฟื้นตัวของตลาดแรงงาน และเชื่อว่าตัวเลขนี้จะส่งผลต่อการ QE Tapering ของ Fed
ก่อนหน้านี้ Jerome Powell ประธาน Fed กล่าวหลังการประชุมในเดือน ก.ย. ว่า ตัวเลขการจ้างงานในเดือน ก.ย. ต้องเป็นไปตามเกณฑ์ความคืบหน้าที่สำคัญของ Fed อย่างไรก็ตาม นักวิเคราะห์ส่วนใหญ่เชื่อว่า Fed จะยังคงดำเนินการ QE Tapering ตามเดิม
Roberto Perli จาก Cornerstone Macro และอดีตนักเศรษฐศาสตร์ของ Fed มองว่า Fed จะยังทำ QE Taper ตามกำหนดเวลา และเริ่มดำเนินการในเดือนหน้า แต่อาจเพิ่มข้อแม้ว่าจะหยุด QE Tapering หากสิ่งต่างๆ กำลังแย่ลง
Christopher Harvey จาก Wells Fargo Securities กล่าวว่า ในมุมมองของเขา ตัวเลขการจ้างงานดีพอที่จะทำให้ Fed เริ่ม QE Tapering ในเดือน พ.ย. และคาดว่าตลาดหุ้นจะปรับตัวขึ้นใน 2-4 สัปดาห์ข้างหน้า จากการฟื้นตัวของหุ้นเทคโนโลยี แต่การฟื้นตัวอาจหายไปเมื่อ Fed เริ่มทำ QE Taper
อย่างไรก็ตาม ตลาดหุ้นตอบรับต่อรายงานตัวเลขการจ้างงานที่ซบเซาเพียงเล็กน้อย และคาดว่าในสัปดาห์นี้ตลาดหุ้นสหรัฐฯ จะเริ่มฟื้นตัวและได้รับแรงหนุนจากการเปิดเผยตัวเลขกำไรในไตรมาส 3 ที่สดใสของบริษัทต่างๆ รวมถึงการขยายเพดานหนี้ระยะสั้นของสภาคองเกรส
อ้างอิง: https://www.bloomberg.com/news/articles/2021-10-08/payrolls-growth-in-u-s-misses-big-for-a-second-straight-month?sref=e4t2werz
https://www.cnbc.com/2021/10/08/september-jobs-report.html
https://www.cnbc.com/2021/10/08/stock-market-on-comeback-trail-heads-into-whats-supposed-to-be-another-stellar-earnings-season-.html
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
FED
News Update
QE Tapering
จ้างงานสหรัฐฯ
สหรัฐฯ
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA